b'\n_START_ARTICLE_\nDu (departamentas)\n_START_PARAGRAPH_\nDubsas (25) (pranc. Le Doubs)\xc2\xa0\xe2\x80\x93 Pranc\xc5\xabzijos departamentas \xc5\xa1alies vakaruose, Burgundijos\xe2\x80\x93Fran\xc5\xa1 Kont\xc4\x97 regione, pavadintas pagal to paties pavadinimo up\xc4\x99. Administracinis centras\xc2\xa0\xe2\x80\x93 Bezansonas (Besan\xc3\xa7on). Generalin\xc4\x97s tarybos pirmininkas Klodas \xc5\xbdanero (Claude Jeannerot)._NEWLINE_Departamente 3 apskritys, 35 kantonai, 30 municipalini\xc5\xb3 susivienijim\xc5\xb3 ir 594 komunos. Plotas\xc2\xa0\xe2\x80\x93 5 234\xc2\xa0km\xc2\xb2. 1999\xc2\xa0m.\xc2\xa0\xe2\x80\x93 499 062 gyventojai, 95 gyv./km\xc2\xb2.\n_START_SECTION_\nIstorija\n_START_PARAGRAPH_\n\xc4\xaesteigtas pagal Did\xc5\xbeiosios Pranc\xc5\xabzijos revoliucijos 1789\xc2\xa0m. gruod\xc5\xbeio 22 d. \xc4\xafstatym\xc4\x85 nuo 1790\xc2\xa0m. kovo 4 d. kartu su kitais 82 departamentais, Fran\xc5\xa1-Kont\xc4\x97 provincijoje.\n_START_SECTION_\nGeografija\n_START_PARAGRAPH_\nDubso departamentas ribojasi su Juros, Auk\xc5\xa1tutin\xc4\x97s Sonos departamentais Belforo teritorija bei \xc5\xa0veicarija._NEWLINE_Auk\xc5\xa1\xc4\x8diausias departamento ta\xc5\xa1kas Aukso kalnas (Mont d\xe2\x80\x99Or), 1463\xc2\xa0m.\n_START_SECTION_\nKlimatas\n_START_PARAGRAPH_\nKlimatas kontinentinis, ta\xc4\x8diau labai nepastovus, nes departamente daug kaln\xc5\xb3, sl\xc4\x97ni\xc5\xb3, plynauk\xc5\xa1\xc4\x8di\xc5\xb3. Tai vienas i\xc5\xa1 \xc5\xa1al\xc4\x8diausi\xc5\xb3 Pranc\xc5\xabzijos departament\xc5\xb3. Mut\xc4\x97 miestelyje kasmet fiksuojami \xc5\xbeemiausios temperat\xc5\xabros rekordai -36\xc2\xb0, -38\xc2\xb0 ir net -41\xc2\xa0\xc2\xb0C. Vasar\xc4\x85 b\xc5\xabna lygiai taip pat kar\xc5\xa1ta, be to, kyla da\xc5\xbenos audros.\n_START_SECTION_\nEkonomika\n_START_PARAGRAPH_\nDaugelyje kaimo sodyb\xc5\xb3 veikia sve\xc4\x8di\xc5\xb3 namai ir smulkaus turistinio bei sportinio inventoriaus remonto dirbtuv\xc4\x97s. Garsiausia produkcija\xc2\xa0\xe2\x80\x93 Komt\xc4\x97 (Comt\xc3\xa9) s\xc5\xabris. Be to, gaminami rank\xc5\xb3 darbo laikrod\xc5\xbeiai.\n_START_SECTION_\nTurizmas\n_START_PARAGRAPH_\nDepartamente turizmas da\xc5\xbeniausiai \xc5\xa1eimyninis, \xc5\xa1iai kryp\xc4\x8diai orientuota ir infrastrukt\xc5\xabra. Vasar\xc4\x85 populiarus plaukiojimas baidar\xc4\x97mis, va\xc5\xbein\xc4\x97jimasis kaln\xc5\xb3 dvira\xc4\x8diais, \xc5\xbevejyba kaln\xc5\xb3 up\xc4\x97se, speleologija\xc2\xa0\xe2\x80\x93 yra daug karstini\xc5\xb3 rei\xc5\xa1kini\xc5\xb3 ir urv\xc5\xb3. \xc5\xbdiem\xc4\x85 atvyksta tiek m\xc4\x97gstantys pasiva\xc5\xbein\xc4\x97ti slid\xc4\x97mis lygumose, tiek ekstremalaus sporto m\xc4\x97g\xc4\x97jai. Metabifo (M\xc3\xa9tabief) kaln\xc5\xb3 stotis skirta ir alpi\xc5\xb3 slidin\xc4\x97jimui, ir p\xc4\x97s\xc4\x8di\xc5\xb3j\xc5\xb3 \xc5\xbeygiams, ir kaln\xc5\xb3 dvira\xc4\x8diams._NEWLINE_Bezansono muzikos festivalis su tarptautiniu konkursu taip pat yra vienas i\xc5\xa1 turistin\xc4\x97s traukos objekt\xc5\xb3. \xc5\xa0iame festivalyje, Tarptautiniame universitetini\xc5\xb3 teatr\xc5\xb3 festivalyje yra dalyvav\xc4\x99 ir Lietuvos teatrai, atlik\xc4\x97jai, orkestrai.\n_START_SECTION_\nPolitika\n_START_PARAGRAPH_\nDubso departamentui Pranc\xc5\xabzijos senate atstovauja 3 senatoriai (visi UMP), Atstov\xc5\xb3 r\xc5\xabmuose\xc2\xa0\xe2\x80\x93 5 nariai. Generalin\xc4\x99 taryb\xc4\x85 sudaro 35 nariai, kuri\xc5\xb3 pus\xc4\x97 kas trejus metus renkami \xc5\xa1e\xc5\xa1eri\xc5\xb3 met\xc5\xb3 kadencijai.'